CELEX: 32020D1202
Language: lt
Date: 2020-08-14 00:00:00
Title: Komisijos įgyvendinimo sprendimas (ES) 2020/1202 2020 m. rugpjūčio 14 d. kuriuo nutraukiamas antidempingo tyrimas dėl importuojamų Kinijos Liaudies Respublikos kilmės smeigtukų ir sąvaržų, sankabų bei sankabėlių ir nustatoma Kinijos Liaudies Respublikos kilmės smeigtukų ir sąvaržų, sankabų bei sankabėlių importo priežiūra

17.8.2020   
               
               
                  LT
               
               
                  Europos Sąjungos oficialusis leidinys
               
               
                  L 269/40
               
            
         KOMISIJOS ĮGYVENDINIMO SPRENDIMAS (ES) 2020/1202
         2020 m. rugpjūčio 14 d.
         kuriuo nutraukiamas antidempingo tyrimas dėl importuojamų Kinijos Liaudies Respublikos kilmės smeigtukų ir sąvaržų, sankabų bei sankabėlių ir nustatoma Kinijos Liaudies Respublikos kilmės smeigtukų ir sąvaržų, sankabų bei sankabėlių importo priežiūra
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1), ypač į jo 9 straipsnio 1 dalį,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (2), ypač į jo 56 straipsnio 5 dalį,
         kadangi:
         1.   PROCEDŪRA
         
         
                     (1)
                  
                  
                     2019 m. gruodžio 18 d. Europos Komisija pranešimu apie inicijavimą, paskelbtu Europos Sąjungos oficialiajame leidinyje (3), inicijavo antidempingo tyrimą dėl importuojamų Kinijos Liaudies Respublikos kilmės smeigtukų ir sąvaržų, sankabų bei sankabėlių.
                  
               
                     (2)
                  
                  
                     Tyrimas inicijuotas gavus šešių ES gamintojų – „Atrom Impex srl“ (Rumunija), „Bizon Int. Sp. z.o.o.“ (Lenkija), „Ergo Staples“ (Kroatija), „Grupodesa“ (Ispanija), „Omer SpA“ (Italija) ir „Velo srl“ (Italija) (toliau – skundo pateikėjai), kurie pagamina daugiau nei 50 % visų smeigtukų ir sąvaržų, sankabų bei sankabėlių Sąjungoje, skundą. Skunde pateikta pakankamai dempingo ir jo daromos materialinės žalos įrodymų, pagrindžiančių tyrimo inicijavimą.
                  
               
                     (3)
                  
                  
                     Pranešime apie inicijavimą suinteresuotosios šalys paragintos susisiekti su Komisija, kad galėtų dalyvauti tyrime. Be to, Komisija apie tyrimo inicijavimą konkrečiai pranešė skundo pateikėjams, kitiems žinomiems Sąjungos gamintojams, žinomiems eksportuojantiems gamintojams ir Kinijos valdžios institucijoms, žinomiems importuotojams, tiekėjams ir naudotojams, prekiautojams ir žinomoms susijusioms asociacijoms ir paragino juos dalyvauti tyrime.
                  
               
                     (4)
                  
                  
                     Visoms suinteresuotosioms šalims buvo suteikta galimybė per pranešime apie inicijavimą nustatytą terminą pateikti pastabas dėl tyrimo inicijavimo ir pateikti prašymą išklausyti dalyvaujant Komisijai ir (arba) prekybos bylas nagrinėjančiam pareigūnui.
                  
               2.   SKUNDO ATSIĖMIMAS IR TYRIMO NUTRAUKIMAS
         
         
                     (5)
                  
                  
                     2020 m. birželio 24 d. skundo pateikėjai pranešė Komisijai, kad atsiima savo skundą.
                  
               
                     (6)
                  
                  
                     Pagal Reglamento (ES) 2016/1036 9 straipsnio 1 dalį tyrimas gali būti nutraukiamas, jei skundas atsiimamas ir jeigu nutraukiant tyrimą neprieštaraujama Sąjungos interesams.
                  
               
                     (7)
                  
                  
                     Atliekant tyrimą nenustatyta jokių aplinkybių, rodančių, kad šio tyrimo tęsimas atitiktų Sąjungos interesus. Tačiau Komisija taip pat atkreipė dėmesį į 2020 m. gegužės 26 d. JAV prekybos departamento sprendimą dėl antidempingo ir antisubsidijų tyrimo dėl tam tikrų iš Kinijos Liaudies Respublikos importuojamų sugrupuotų plieno sąvaržų, sankabų ir sankabėlių, kurios yra nagrinėjamojo produkto rūšys. Atsižvelgdama į galimą prekybos srautų nukreipimo ateityje riziką, Komisija apsvarstys statistines nagrinėjamojo produkto importo iš Kinijos tendencijas 24 mėnesių laikotarpiu nuo šio sprendimo paskelbimo. Tai leis Komisijai įvertinti galimą poreikį inicijuoti naują tyrimą pagal pagrindinio reglamento reikalavimus.
                  
               
                     (8)
                  
                  
                     Todėl Komisija padarė išvadą, kad antidempingo tyrimas dėl į Sąjungą importuojamų Kinijos Liaudies Respublikos kilmės smeigtukų ir sąvaržų, sankabų bei sankabėlių turėtų būti nutrauktas nenustatant priemonių.
                  
               
                     (9)
                  
                  
                     Apie tai buvo pranešta suinteresuotosioms šalims ir joms suteikta galimybė teikti pastabas. Nė viena suinteresuotoji šalis nutraukimui neprieštaravo.
                  
               
                     (10)
                  
                  
                     Sprendimas atitinka pagal Reglamento (ES) 2016/1036 15 straipsnio 1 dalį įsteigto komiteto ir pagal Reglamento (ES) Nr. 952/2013 285 straipsnį įsteigto Muitinės kodekso komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Antidempingo tyrimas dėl importuojamų Kinijos Liaudies Respublikos kilmės smeigtukų ir sąvaržų, sankabų bei sankabėlių, kurių KN kodai šiuo metu yra ex 7317 00 20, ex 7317 00 60, ex 7317 00 80, ex 7326 20 00, ex 7616 10 00, 8305 20 00 ir ex 8308 10 00 (TARIC kodai 7317002040, 7317006040, 7317008040, 7326200040, 7616100040 ir 8308100040), nutraukiamas.
         
         
            2 straipsnis
            1 straipsnyje nurodyti TARIC kodai arba kiti atitinkami būsimi kodai galioja 24 mėnesius nuo šio sprendimo paskelbimo, kad Komisija galėtų sekti statistines smeigtukų ir sąvaržų, sankabų bei sankabėlių importo tendencijas pagal Reglamento (ES) Nr. 952/2013 56 straipsnio 5 dalį.
         
         
            3 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2020 m. rugpjūčio 14 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 176, 2016 6 30, p. 21.
         
            (2)  OL L 269, 2013 10 10, p. 1.
         
            (3)  OL C 425, 2019 12 18, p. 21.